KOMISSION TIEDONANTO NEUVOSTOLLE JA EUROOPAN PARLAMENTILLE Ydinlaitosten käytöstäpoisto ja radioaktiivisen jätteen huolto: Euratomin perustamissopimuksen nojalla toteutetuista yhteisen tutkimuskeskuksen (JRC) toimista johtuvien ydinalan velvoitteiden hoitaminen /* COM/2013/0734 final */





KOMISSION TIEDONANTO NEUVOSTOLLE JA EUROOPAN PARLAMENTILLE Ydinlaitosten käytöstäpoisto ja radioaktiivisen jätteen huolto: Euratomin perustamissopimuksen nojalla toteutetuista yhteisen tutkimuskeskuksen (JRC) toimista johtuvien ydinalan velvoitteiden hoitaminen 1. Tiivistelmä Tämän tiedonannon tarkoituksena on tarjota ajantasaista tietoa ydinlaitosten käytöstäpoisto- ja ydinjätehuolto-ohjelman tilanteesta. Ohjelmaa hallinnoi Euroopan komission yhteinen tutkimuskeskus (JRC). Tämä ajantasaistus kattaa ajanjakson sitten viimeisimmän aiheesta annetun tiedonannon (2008–2012)[1], samoin kuin tulevaisuutta koskevat ennusteet. Neljän viime vuoden aikana ohjelma on tehostunut, ja monissa sen keskeisissä toimissa on edistytty merkittävästi. Ohjelman toimet ovat laajimpia yhteisen tutkimuskeskuksen Ispran laitosalueella Italiassa, jossa suurin osa toimintansa lopettavista yhteisen tutkimuskeskuksen ydinlaitoksista sijaitsee. Muilla yhteisen tutkimuskeskuksen ydinlaitosalueilla Karlsruhessa (Saksa), Pettenissä (Alankomaat) ja Geelissä (Belgia) käytöstäpoistotoimet ovat toistaiseksi vielä melko vähäisiä, sillä niiden kaikkien ydinlaitokset ovat vielä toiminnassa. Isprassa yhteinen tutkimuskeskus on käytöstäpoistoa esivalmistellakseen keskittynyt suunnittelemaan ja rakentamaan alueelle jätteen ominaisuuksien määrittämiseen (eli karakterisointiin) ja jätteiden käsittelyyn ja pakkaamiseen tarkoitettuja laitoksia. Isprassa olevat jätteet on pakkauksen jälkeen varastoitava laitosalueelle siihen asti, kunnes Italiassa on käytössä välivarasto tai loppusijoituspaikka. Yhteinen tutkimuskeskus rakentaa tämän vuoksi paraikaa laitosalueelle väliaikaisvarastointilaitosta. Tällä välin suurin osa vanhentuneesta ydinmateriaalista on joko siirretty pois laitosalueelta tai sitä ollaan siirtämässä kolmansille osapuolille. Kolmella muulla laitosalueella käytöstäpoiston esivalmistelut jatkuivat, ja ne kohdistuivat vanhojen tutkimustyöhön käytettyjen laitteistojen purkamiseen sekä vanhentuneen ydinpolttoaineen ja muiden ydinmateriaalien poistamiseen laitosalueelta. Kaikki neljä laitosaluetta ovat suunnittelun ajantasaistamisen pohjalta tarkistaneet talousarvioitaan ja keskittyneet tässä vuosiin 2014–2020, jotka komission uusi monivuotinen rahoituskehys kattaa, mutta myös laatineet ennusteita vuoden 2020 jälkeisistä menoista. JRC:n koko käytöstäpoisto- ja ydinjätehuolto-ohjelman konsolidoitu arvio vuoden 2013 jälkeen on yhteensä 989,2 miljoonaa euroa2012. Riskienlieventämisstrategialla on sitten edellisen tiedonannon saatu aikaan useita sisäiseen organisaatioon liittyviä parannuksia, ja se on johtanut yhteisymmärryssopimuksen allekirjoittamiseen Euroopan atomienergiayhteisön ja Italian hallituksen välillä 27. marraskuuta 2009. Kyseinen sopimus koskee seuraavia seikkoja: – Ispra-1-reaktorin käytöstäpoistamisen vastuun siirtäminen Italian valtiolle kompensoimaan Italialta perittyjä vastuita, jotka aiheutuivat Italian aiemmista ydinalan tutkimustoimista JRC:n Ispran alueella – edellytykset, jotka koskevat kaikkien JRC:n Ispran laitosalueella olevien jätteiden siirtoa tulevaan Italian kansalliseen sijoituspaikkaan käytöstäpoisto- ja ydinjätehuolto-ohjelman loppuun mennessä – jätteen myöhemmän uudelleen pakkaamisen riskin rajoittaminen Italian jätteenhyväksyntäkriteerien muuttumisen varalta. Seuraava tärkeä askel on toteuttaa toimia ulkopuolisten kumppanien kanssa ja sopia näiden kanssa seuraavista asioista: – Ispran yhteisymmärryssopimuksen täytäntöönpanon aikataulu ja erityisesti Ispra-1-reaktorin toimiluvan siirto – sääntömääräisen lupamenettelyn mukauttaminen JRC:n Ispran käytöstäpoistohankkeiden tarpeisiin – jätteen loppusijoituksen kokonaiskustannukset erityisesti JRC:n Ispran ja Karlsruhen laitosalueilla – JRC:n Pettenin laitosalueen suurvuoreaktorin (High Flux Reactor) siirtämisen ehdot sen myöhemmin tapahtuvan sulkemisen yhteydessä sekä käytöstäpoistotöiden lopussa. JRC:n käytöstäpoisto- ja ydinjätehuolto-ohjelman ohjauskomitea arvioi säännöllisesti käytöstäpoistostrategioita ja menokehitystä. JRC käyttää myös käytöstäpoistoon ja ydinjätehuoltoon erikoistunutta riippumattomien asiantuntijoiden ryhmää, joka neuvoo teknisiin hankkeisiin ja talousarvioon liittyvissä asioissa. Vuosina 2011–2012 suoritetussa ulkopuolisessa asiantuntija-arvioinnissa todettiin, että merkittävää edistymistä oli tapahtunut, ja siinä tuettiin eri laitosalueiden suunnittelun ajantasaistamista tulevan käytöstäpoisto- ja ydinjätehuolto-ohjelman toteuttamiseksi. 2. Tiedonannon tarkoitus Tämän tiedonannon tarkoituksena on ajantasaistaa tiedot, jotka neuvostolle ja Euroopan parlamentille on toimitettu vanhentuneiden ydinlaitosten käytöstäpoisto- ja ydinjätehuolto- ohjelman edistymisestä. Ohjelmaa hallinnoi Euroopan komission yhteinen tutkimuskeskus (JRC). Aiemmin asiasta on laadittu vuonna 2008 vastaavanlainen tiedonanto, joka julkaistiin vuonna 2009[2]. Tätä ennen vastaavanlaiset tiedonannot annettiin vuonna 1999 ja vuonna 2004. 3. Taustaa JRC perustettiin Euratomin perustamissopimuksen 8 artiklalla, ja se toimi alussa pelkästään ydinenergia-alalla. JRC on monipuolistanut toimintaansa sitten vuodesta 1980 täyttääkseen komission operatiivisten pääosastojen ja muiden toimielinten tarpeet. Ydinalan toimet kattavat nykyisin noin neljäsosan JRC:n toimista. JRC:n on Euratomin perustamissopimuksen nojalla huolehdittava ydinalan velvoitteistaan ja poistettava laitoksensa käytöstä sen jälkeen, kun ne on lopullisesti suljettu. Tätä varten on perustettu erillinen budjettikohta yhteisymmärryksessä Euroopan parlamentin ja neuvoston kanssa. Ydinlaitosten käytöstäpoistoa ja ydinjätehuoltoa koskeva ohjelma koskee kaikkia JRC:n ydinlaitoksia Isprassa, Geelissä, Karlsruhessa ja Pettenissä, huolimatta siitä, ovatko ne jo suljettu vai vielä toiminnassa. JRC on käytännössä sitoutunut poistamaan vanhentuneet laitokset käytöstä siihen tasoon asti, että laitokset vapautetaan kokonaan ja ehdoitta valvonnasta; tämä tarkoittaa sitä, että niihin ei liity mitään radiologisia rajoituksia. Kolmesti vuodessa kokoontuva JRC:n käytöstäpoisto- ja ydinjätehuolto-ohjelman ohjauskomitea seuraa käytöstäpoistostrategioita ja menokehitystä. 4. Käytöstäpoisto-ohjelman tulokset 2008–2012 JRC:n Geelin, Karlsruhen ja Pettenin laitosalueilla harjoitetaan ydinalan tutkimustoimintaa. Isprassa kaikki laitokset (reaktorit ja ydintekniikan laboratoriot) – syklotronia, JRC:n ydinmateriaalivalvontaohjelmaa tukevia laboratorioita ja jätteen huoltoon tarkoitettuja laitoksia lukuun ottamatta – ovat olleet lopullisesti suljettuja jo useita vuosia. Käytöstäpoisto- ja ydinjätehuolto-ohjelma on siis Isprassa pidemmällä kuin muilla laitosalueilla. 4.1. JRC-Ispra (Italia) Italiassa ei tällä hetkellä ole keskitettyä kansallista sijoituspaikkaa tai väliaikaista varastointilaitosta. Lisäksi radioaktiivisen jätteen siirtoa eri alueiden välillä säännellään alue- ja paikallisviranomaisten antamilla toimintaohjeilla. Tämän vuoksi JRC rakentaa Ispraan useita jätteiden käsittelyyn ja pakkaamiseen tarkoitettuja laitoksia. JRC:n Ispran käytöstäpoisto- ja ydinjätehuolto-ohjelmalla on viisi päätavoitetta: – vanhentuneet laitokset pidetään turvallisina voimassa olevien turvallisuusnormien mukaisesti (tällaiset toimet tunnetaan nimellä ’turvallinen säilytys’)[3] – rakennetaan tai kunnostetaan laitokset, joissa jätteen ominaisuudet määritetään ja joissa jätteitä käsitellään, pakataan ja varastoidaan väliaikaisesti – olemassa oleva jäte otetaan talteen, käsitellään ja pakataan uudelleen – ydinmateriaalit pakataan sellaiseen muotoon, että ne voidaan varastoida laitosalueella tai siirtää kolmansille osapuolille – vanhentuneet laitokset poistetaan käytöstä ja niistä syntynyt jäte huolletaan. 4.1.1. Ohjelman tilanne Ohjelma on käynnissä, ja sen hallintorakennetta on uudelleenorganisoitu huomattavasti asiantuntijoiden aiempien suositusten perusteella. Tärkeimmät muutokset ovat laitosalueen ohjelman yleisestä koordinoinnista vastaavan ”käytöstäpoiston teknisen projektijohtajan” nimittäminen, erillisen osaston luominen käytöstäpoistohankkeiden rahoitusasiakirjojen tukemiseksi sekä säteilysuojelun tuen uudelleenorganisointi. Ulkopuolisille yrityksille ulkoistettujen tukitoimien hankinnan sujuvoittamiseksi sovellettiin entistä järjestelmällisempää lähestymistapaa ottamalla käyttöön puitesopimukset kuudella alalla: ohjelman täytäntöönpanon tuki, tekniikka, jätehuolto, käytöstäpoistotyöt, radiologisten laboratorioiden tuki ja ulkoiset radiologiset mittaukset. Koko ohjelma on jaettu hankekokonaisuuksiksi. Seuraavassa kunkin hankekokonaisuuden merkittävimmät edistysaskeleet vuosina 2008­–2012: Hankekokonaisuus 1: jätehuoltolaitosten toteuttaminen – nestemäisen jätteen varastointilaitos aloitti toimintansa – jätteen radiologisen karakterisoinnin laitokset aloittivat toimintansa – laitos jätteen pakkaamiseksi betonin kanssa on tilattu, ja sen pitäisi olla toimintavalmis vuonna 2015; samoin asianmukainen pakatulle jätteelle tarkoitettu 5 m³ suuruinen ” jätteen loppusijoituspaketti” on hyväksyntämenettelyssä – pakatun jätteen väliaikaisvarastointilaitos on suunniteltu ja sille on myönnetty toimilupa; laitoksen rakentaminen aloitettiin vuonna 2011, ja sen odotetaan valmistuvan vuonna 2013. Hankekokonaisuus 2: jätehuolto – kaikki käytöstä poistetut alkalimetallit (15 tonnia) on poistettu laitosalueelta – noin 1 700 vanhentunutta säteilylähdettä on poistettu laitosalueelta – useissa rakennuksissa oleva aikaisemmasta toiminnasta syntynyt tekninen jäte on lajiteltu (meneillään oleva toimi, josta noin 40 prosenttia on suoritettu), karakterisoitu, asianmukaisesti uudelleenpakattu ja varastoitu tyypin mukaan erityiselle transitalueelle odottamaan loppukäsittelyä – on toteutettu tutkimuksia, joissa on tarkasteltu mahdollisuuksia vähentää tietyn jätteen määrää erilaisten nykyisten jätteiden vähentämisprosessien avulla. Hankekokonaisuus 3: ydinmateriaalien hallinta – noin 90 prosenttia säteilyttämättömistä ydinmateriaaleista on poistettu laitosalueelta, niiden omistusoikeus on siirretty, ja ne on toimitettu Yhdysvaltoihin ja Ranskaan kierrätystä varten – keskitetty varasto on otettu käyttöön säteilytettyjen ydinmateriaalien väliaikaista varastointia varten. Hankekokonaisuus 4: vanhentuneiden ydinlaitosten käytöstäpoisto – kaikille käytöstä poistettaville laitoksille on tehty laaja radiologisten ominaisuuksien määritystutkimus; tutkimuksessa arvioitiin laitosten mahdollisia kontaminoituneita osia laitosten myöhempää käytöstäpoistoa silmällä pitäen – vanha radiokemian rakennus (2 700 m²) on laitosalueen ensimmäinen ydinalan rakennus, joka on poistettu käytöstä kokonaan ja vapautettu säteilytarkastuksista. Vaikka merkittävää edistystä on tapahtunut, JRC:n Ispran ohjelma on jäljessä vuonna 2008 kaavailtuun aikatauluun nähden. Viivästykset johtuvat pääosin monimutkaisista sääntömääräistä lupamenettelyistä. 4.1.2. Yhteisymmärryssopimus ja sen seuraukset Edellisessä tiedonannossa todettuihin Italialta perittyihin vastuisiin, jotka johtuvat aiemmista ydinalan tutkimustoimista Ispran laitosalueella, liittyvien riskien ja pitkäaikaiseen jätteiden varastointikapasiteettiin liittyvien riskien sekä jätteenhyväksyntäkriteerien riskien vähentämiseksi Euroopan atomienergiayhteisö allekirjoitti 27. marraskuuta 2009 Italian kanssa sopimuksen, jonka tarkoituksena on – säännönmukaistaa menneisyydessä syntyneet vastuut siirtämällä vastuu Ispra-1-reaktorin käytöstäpoistosta Italian hallitukselle – virallistaa kaikkien JRC:n Ispran laitosalueella olevien jätteiden siirtäminen tulevaan Italian kansalliseen sijoituspaikkaan käytöstäpoisto- ja ydinjätehuolto-ohjelman loppuun mennessä – rajoittaa jätteen myöhemmän uudelleen pakkaamisen riskiä siltä varalta, että Italian jätteenhyväksyntäkriteerit muuttuvat. Italian hallitus ei ole kuitenkaan vielä virallisesti pannut sopimusta täytäntöön. Tämän seurauksena Ispra-1-reaktorin toimiluvan siirtämistä italialaiselle operaattorille ei ole vielä saatettu päätökseen. 4.2. JRC-Karlsruhe (Saksa) JRC-Karlsruhessa syntynyt radioaktiivinen jäte lähetetään saksalaiseen HDB-laitokseen (”Hauptabteilung Dekontaminationsbetriebe”), joka sijaitsee samalla laitosalueella ja joka vastaa jätteen pakkaamisesta ja sen väliaikaisesta varastoinnista. HDB:hen ennen vuotta 1995 toimitettujen jätetynnyreiden ylimääräinen karakterisointi ja uudelleenpakkaus on parhaillaan käynnissä. Tämä lisätoimi on tarpeen Saksan loppusijoituspaikassa (Konrad) vuonna 1995 käyttöönotettujen lopullisen jätteen hyväksymiskriteerien täyttämiseksi. Saksan säteilysuojeluvirasto (”Bundesamt für Strahlungschutz”, BfS) otti käyttöön uuden lähestymistavan jätteiden loppusijoituksen rahoitusosuuksien vahvistamiseksi varastointilaitoksen rakennetta, käyttöä ja lopullista sulkemista koskevan suuntaa-antavan aikataulun mukaisesti. Kaikkia Saksan jätteen tuottajia koskevien jakoperusteiden mukaan JRC-Karlsruhe maksaa osuutensa (1,4 prosenttia) parhaillaan käynnissä olevan loppusijoituspaikan rakentamisen kustannuksista ja osallistuu myöhemmin sen toiminta- ja sulkemiskustannuksiin. Merkittävimmät edistymisaskeleet JRC-Karlsruhessa vuosien 2008–2012 aikana ovat seuraavat: – useiden käytöstä poistettujen laitteiden purkaminen ja aikaisemmasta toiminnasta syntyneen jätteen puhdistus – JRC-Karlsruhessa olevien vanhentuneiden ydinmateriaalien omistajuuden kartoituksen saattaminen päätökseen – testit sellaisen vanhentuneen säteilytetyn ydinmateriaalin pakkaamisen toteutettavuuden arvioimiseksi, jota ei voida sijoittaa HDB-laitokseen. JRC-Karlsruhe on saanut luvat viimeisimmät turvallisuusnormit täyttävien uusien tieteellisten ydinalan laboratorioiden rakentamiseen. Tieteellinen toiminta, johon liittyy korkeita radioaktiivisuustasoja, siirretään uusiin laboratorioihin niiden valmistuttua. Loput laboratoriot, joissa radioaktiivisuustaso on alhainen, kootaan yhteen, minkä ansiosta jäljelle jääneiden laboratoriorakennusten tyhjät osat voidaan myöhemmin purkaa. 4.3. JRC-Petten (Alankomaat) Pettenin laitosalueella syntynyt radioaktiivinen jäte siirretään Vlissingenissä sijaitsevaan Alankomaiden pakkaus- ja väliaikaisvarastointilaitokseen COVRAan (Centrale Organisatie voor Radioactief Afval). JRC on vuoden 2005 jälkeen siirtänyt suurvuoreaktorin toimiluvan alankomaalaiselle NRG-ryhmälle (Nuclear Research and consultancy Group), joka jo aiemminkin käytti reaktoria JRC:n luvalla. Tämä on selkeyttänyt velvollisuuksia kansallisia turvallisuusviranomaisia kohtaan, koska nyt toiminnanharjoittaja on sama kuin toimiluvanhaltija. Yhteisö kuitenkin edelleen omistaa suurvuoreaktorin (Alankomaiden hallituksen kanssa on tehty pitkäaikainen vuokrasopimus) ja on vastuussa sen myöhemmästä käytöstä poistamisesta. Pettenin suurvuoreaktorin lisätutkimusohjelmaan osaa ottavat jäsenvaltiot (Alankomaat, Belgia ja Ranska) osallistuvat vuosittain suoritettavalla maksulla reaktorin tuleviin käytöstäpoistokustannuksiin. Käytettyä ja vanhentunutta ydinpolttoainetta, joka oli historiallisesti JRC:n omaisuutta, siirrettiin säännöllisesti noin kymmenen vuoden ajan pois laitosalueelta pääosin Yhdysvaltoihin ja osittain COVRAan. Viimeisin siirto tehtiin maaliskuussa 2011. Vuonna 2007 NRG:n kanssa allekirjoitettiin niin ikään sopimus kokeista ja polttoainekierrosta aikaisemmin syntyneen korkea-aktiivisen jätteen omistusoikeuden poistosta ja siirrosta. 4.4. JRC-Geel (Belgia) JRC-Geelin laitosalueella syntynyt radioaktiivinen jäte siirretään Desselissä sijaitsevaan Belgoprocess-yrityksen pakkaus- ja väliaikaisvarastointilaitokseen. JRC-Geel sai vuonna 2002 päätökseen käytöstäpoisto-ohjelmansa alkuvaiheen, joka koostui yhden kiihdyttimen purkamisesta sekä käytöstä poistamisesta ja entisten ydintekniikan laboratorioiden vapauttamisesta säteilytarkastuksista. Sittemmin JRC-Geel on tehnyt erityisiä sopimuksia vanhentuneiden ydinmateriaalien asteittaisesta poistamisesta. 4.5. Menot kaudella 2008–2012 Aiemmassa neuvostolle ja Euroopan parlamentille annetussa tiedonannossa esitettiin talousarvioennuste vuodesta 2008 lähtien. Vuosien 2008–2012 JRC:n käytöstäpoisto- ja ydinjätehuolto-ohjelman talousarvion arvioitiin olevan 124 miljoonaa euroa2003, mikä inflaatiokorjauksin vastaa 146 miljoonaa euroa. Vuosina 2008–2011 tehtyjen hankintojen kirjanpito sekä vuoden 2012 ennusteet osoittavat, että määrärahoja on käytetty yhteensä 133 miljoonaa euroa. Tämä on noin 9 prosenttia vähemmän kuin aikaisempi arvio. Vaikka kustannussäästöt ovat osittain syynä odotettua vähäisempään varojen käyttöön, johtuu se kuitenkin lähinnä JRC:n Ispran ohjelman hankkeiden lykkäyksestä ja näin ollen niistä johtuvien menojen poisjäämisestä, kuten edellä mainittiin. 5. Tulevan ohjelman yleinen arviointi Kahden viimeksi kuluneen vuoden aikana kyseiset neljä JRC:n laitosaluetta ovat arvioineet uudelleen käytöstäpoisto- ja ydinjätehuolto-ohjelman hankkeita ja niihin liittyviä kustannuksia vuoden 2013 jälkeen. Näiden perusteellisten uudelleenarviointien tulokset on toimitettu ulkopuolisille asiantuntijoille yleisarviointia varten (ks. kohta 4.6). Ehdotuksessaan ”Eurooppa 2020 -strategiaa tukeva talousarvio” (KOM (2011) 500 lopullinen) komissio ehdotti, että käytöstäpoisto- ja ydinjätehuolto-ohjelmalle osoitetaan 208 miljoonaa euroa2011 vuosina 2014–2020 (tai 212,1 miljoonaa euroa2012, mikä vastaa 234,3 miljoonaa euroa käypinä hintoina). Lopullinen talousarvio voi olla tätä pienempi, sillä se riippuu vuosien 2014–2020 monivuotista rahoituskehystä koskevien neuvottelujen tuloksesta. Näin ollen kunkin laitosalueen kustannuseritelmiä on tarkistettu (ks. liite 1), ja niitä käsitellään jäljempänä. Lisäksi jäljempänä käsitellään ohjelmaan liittyviä tärkeimpiä kysymyksiä ja tarvittavia toimenpiteitä. 5.1. JRC-Ispra (Italia) JRC-Ispra on arvioinut uudelleen käytöstäpoisto- ja jätteenhuolto-ohjelmaansa. Kaikki käynnissä olevat ja tulevat hankkeet on arvioitu uudelleen ja tehty realistinen arvio niihin liittyvistä kustannuksista. Määräajat eri hankkeiden täytäntöönpanolle on sisällytetty yleissuunnitelmaan. JRC-Ispra on tällä välin aloittanut yksityiskohtaisten käytöstäpoistosuunnitelmien laatimisen kullekin ydinlaitokselle. JRC-Ispran talousarvio vuosina 2014–2020 ja vuoden 2020 jälkeen (ks. liite 1) Ispraa koskevassa kustannuseritelmässä liitteessä 1 esitetään yhteenveto ennustetusta kustannuserittelystä vuoden 2008 arvioiden mukaan sekä niiden tarkistus (kaikkiin arvoihin on tehty inflaatiokorjaukset, ja ne ilmoitetaan miljoonissa euroissa2012). Vuoden 2008 ennusteessa käytöstäpoiston määrärahojen odotettiin kasvavan asteittain vuosina 2014–2020, sillä tuolloin käynnistyvät merkittävimpien ydinlaitosten tosiasiallinen käytöstä poistaminen ja jätteen käsittely. Nykyiset luvut ovat huomattavasti alhaisemmat: tällä hetkellä vuosien 2014–2020 kokonaisbudjetti on 172,9 miljoonaa euroa2012. Eräitä hankkeita lykätään vuoden 2020 jälkeiselle ajalle, ja ohjelma odotetaan saatavan päätökseen vuonna 2030 (vuoden 2008 ennusteen mukaisen vuoden 2028 sijasta). Tämä uudelleenjärjestely kasvattaa vuoden 2020 jälkeistä kokonaistalousarviota. Edelleen tarvitaan 332,72012 miljoonaa euroa jäljellä olevien käytöstäpoistohankkeiden kattamiseen (197,0 miljoonaa euroa2012) sekä varaukseen (135,7 miljoonaa euroa2012) jätteen loppukäsittelyn tulevia kustannuksia varten ja jätteen hyväksyntäkriteerien mahdollisten muutosten varalta yhteisymmärryssopimuksen mukaisesti. Vuoden 2008 ennusteeseen verrattuna JRC:n Ispran ohjelman loppuunsaattamiseen tarvittava jäljellä oleva kokonaisbudjetti (vuodet 2014–2020 sekä vuoden 2020 jälkeinen aika) kasvaa 8 prosenttia, eli 468,3 miljoonasta eurosta2012 505,6 miljoonaan euroon2012. Tämä johtuu osittain siitä, että vuosina 2008–2012 hankkeita ei toteutettu, jolloin myöskään kuluja ei syntynyt (ks. 3.5 kohta), sekä tulevien hankkeiden uudelleenarvioinnista, mutta sitä selittää myös laitosten pitkäaikaisen turvallisen säilytyksen edellyttämät lisäkustannukset. Koko ohjelman mahdolliset lisäviiveet johtaisivat 5–7 miljoonan euron2012 vuosittaisiin lisäkustannuksiin, jotka aiheutuvat laitosten turvallisen säilytyksen jatkamisesta. JRC:n Ispran ohjelma: kartoitetut kysymykset ja toimet JRC:n Ispran ohjelman tärkeimmät kysymykset ja niihin liittyvät toimenpiteet voidaan tiivistää seuraavasti: (1) Italian hallituksen on laadittava etenemissuunnitelma yhteisymmärryssopimuksen toteuttamista varten. Yhteisymmärryssopimus allekirjoitettiin Italian hallituksen kanssa vuonna 2009. Sopimuksen täytäntöönpano on ehdottoman tärkeää Ispran käytöstäpoisto-ohjelman epävarmuustekijöiden pienentämiseksi. Ispra-1-reaktorin toimilupa oli tarkoitus siirtää vuoden kuluessa sopimuksen allekirjoittamisesta. Tätä ei kuitenkaan ole vielä tapahtunut. EU:n ja JRC:n toimet: Euroopan komissio ja Italian hallitus neuvottelevat asiasta parhaillaan. JRC on sopimuksen täytäntöönpanoa odotellessa laatinut laskentajärjestelmän, jonka avulla voidaan laskea Ispra-1-reaktorin turvallisesta säilyttämisestä aiheutuvat erityiskulut. (2) Sääntömääräisessä hyväksyntämenettelyssä on otettava nykyistä paremmin huomioon JRC-Ispran ohjelman tarpeet. Vaikka huomattavaa edistystä onkin tapahtunut viime vuosina, JRC-Ispran ohjelmassa on ollut joitakin viivästyksiä vuonna 2008 ennakoituun aikatauluun verrattuna. Nykyiset viivästykset johtuvat pääasiassa monimutkaisesta hyväksymismenettelystä. JRC:n toimet: Italian turvallisuusviranomaisiin on oltu yhteydessä, jotta voitaisiin paremmin ennakoida turvallisuustietojen arviointien aikatauluja. Lisäksi JRC yksilöi erityisiä organisatorisia toimenpiteitä menettelyn tehostamiseksi. (3) JRC-Ispran jätteen määrään tulevaisuudessa ja sen loppusijoituksen kustannuksiin liittyviä epävarmuustekijöitä on pienennettävä. Tulevista käytöstäpoistoon liittyvistä toimenpiteistä syntyvä arvioitu jätemäärä perustuu parhaisiin mahdollisiin arvioihin. Italian tilanteen takia loppusijoitushinnat eivät ole vielä tiedossa. Tämä kokonaisjätemäärään ja loppusijoitushintoihin liittyvä epätietoisuuden yhdistelmä voi johtaa huomattaviin nykyiseen, vuoden 2020 jälkeisen ajan kattavaan talousarvioon sisältyvän varauksen muutoksiin. JRC:n toimet: JRC-Ispra on aloittanut yksityiskohtaisten käytöstäpoistosuunnitelmien laatimisen useimmille suljetuille laitoksille. Näihin suunnitelmiin sisältyy yksityiskohtaisia selvityksiä, ja ne vähentävät epävarmuutta jätteen määrästä. Samanaikaisesti yhteyksiä on tiivistetty Soginin (Società Gestione Impianti Nucleari) kanssa, jonka tehtäväksi on lakisääteisesti annettu tulevan Italian kansallisen sijoituspaikan toteuttaminen ja sen toiminnasta vastaaminen. 5.2. JRC-Karlsruhe (Saksa) JRC-Karlsruhen hankesuunnitelmaa on arvioitu uudelleen käynnissä olevasta teknisestä toteutuksesta saatujen kokemusten sekä Saksan jätteen käsittely-, varastointi- ja loppusijoituslaitoksille maksettavien maksujen ja osuuksien kehityksen perusteella. Tällä hetkellä saatavilla on vain yleisarvio käytöstäpoistotoimista tulevaisuudessa syntyvästä jätemäärästä. JRC-Karlsruhen talousarvio vuosina 2014–2020 ja vuoden 2020 jälkeen (ks. liite 1) Käytettävissä oleva talousarvio vuosiksi 2014–2020 on 37,9 miljoonaa euroa2012. Noin puolet näistä määrärahoista (45 prosenttia) todennäköisesti menee aikaisemmasta toiminnasta syntyneen jätteen uudelleenpakkaamisesta HDB:lle maksettaviin maksuihin ja Saksan säteilysuojeluvirastolle loppusijoituspaikasta (Konrad) maksettaviin maksuihin, kuten edellä todettiin (ks. kohta 4.2). Viimeksi mainituissa kyse on tulevaisuudessa syntyvistä jätteiden kustannuksista, jotka on suoritettava odotettua aikaisemmin. Koska tämä aikaistettu varaus ei sisältynyt vuonna 2008 tehtyyn vuosia 2014–2020 koskevaan ennusteeseen, tänä ajanjaksona muita hankkeita siirretään käytettävissä olevassa talousarviossa pysymiseksi. Tämä uudelleenarviointi ei kuitenkaan vaikuta ohjelman kokonaistalousarvioon (2014–2020 sekä vuoden 2020 jälkeinen aika), joka on edelleen 368,2 miljoonaa euroa2012. JRC:n Karlsruhen ohjelma: kartoitetut kysymykset ja toimet On pyrittävä edelleen vähentämään jätemäärän ja siihen liittyvien loppukäsittelykustannusten epävarmuustekijöitä. Merkittävä osa vuosien 2014–2020 talousarviosta kattaa JRC-Karlsruhen rahoitusosuuden Saksan kansallisen sijoituspaikan rakentamiseen. Sijoituspaikan rakentamisen jälkeen menot vähenevät, ja ne liittyvät sijoituspaikan toimintakustannuksiin ja lopulta sijoituspaikan sulkemisen ja pitkän aikavälin turvallisuuden varmistamisen kustannuksiin. Näihin menoihin liittyvät epävarmuustekijät tekevät vuosittaisen talousarvion suunnittelun vaikeaksi. JRC:n toimet: JRC-Karlsruhe tutkii, voidaanko sijoituspaikkamaksujen rahoitussuunnittelua parantaa. 5.3. JRC-Petten (Alankomaat) Pettenin suurvuoreaktorin käytöstäpoistosuunnitelmaa (joka laadittiin vuonna 2005) ajantasaistettiin ja arvioitiin tarkemmin vuonna 2011. Suunnitelma pitää sisällään seuraavat vaiheet: – alustava jätteen poisto ennen sulkemista ja hallinnolliset valmistelut – sulkemisen jälkeinen noin 3,5 vuotta kestävä siirtymävaihe polttoaineen jäähdytykseen ja poistamiseen – varsinainen käytöstäpoistovaihe. Näillä näkymin sulkemisen on tarkoitus tapahtua vuonna 2021; määräaika on tosin asetettu ainoastaan suunnittelusyistä. Varsinaista sulkemista ei ole vielä vahvistettu, sillä se riippuu pääasiassa uuden lääketieteellisten isotooppien tuotantoa varten rakennettavan reaktorin rakentamisaikataulusta (Pallas-reaktori). JRC-Pettenin talousarvio vuosina 2014–2020 ja vuoden 2020 jälkeen (ks. liite 1) Vuonna 2012 tehdyssä talousarvion ajantasaistuksessa otetaan huomioon tarkistetun käytöstäpoistosuunnitelman laskelmat. Uudelleenarviointi johtaa suurvuoreaktorin käytöstäpoiston kokonaistalousarvion noin 20 prosentin kasvuun 72,6 miljoonaan euroon2012. Tämä lisäys selittyy JRC-Pettenin tekemällä laaja-alaisemmalla arvioinnilla, jossa on otettu asianmukaisesti huomioon kaikki yleiskustannukset käytöstäpoistovaiheen aikana. Arvio ei sisällä epävarmuustekijöitä, jotka liittyvät – toimenpiteisiin, joilla varmistetaan suurvuoreaktorin turvallinen säilyttäminen operationaalisen vaiheen jälkeisenä aikana reaktorin sulkemisen ja sen toimiluvan siirtämisen välillä, sekä – rakennusten purkamiseen myöhemmin sekä alueen ennallistamiseen ja joilla voi olla vaikutusta JRC:n kokonaistalousarvioon. Kokonaistalousarvioon ei myöskään ole sisällytetty merkittäviä varauksia, joilla kompensoitaisiin mahdollisia viivästyksiä ja tuntemattomia tekijöitä. Vuonna 2008 tehdyssä talousarvioennusteessa suurvuoreaktorin käytöstäpoiston oletettiin alkavan vuonna 2015, joka otettiin viitepäivämääräksi (työhypoteesi). Nykyisessä ajantasaistuksessa viitepäivämäärä siirrettiin vuoteen 2021. Tämä selittää talousarviossa tapahtuneen painotuksen siirtymisen vuosista 2014–2020 pääosin vuoden 2020 jälkeiseen aikaan. Alustavaa rahoitusta varataan kuitenkin reaktorin sulkemista ennakoiviin toimiin, pääasiassa tulevaa käytöstäpoistoa silmällä pitäen tehtävää radiologista karakterisointia varten. Koska lopullista sulkemisajankohtaa ei ole vielä vahvistettu, sulkemisen aikaistaminen tai viivästyminen vaikuttaa väistämättä nykyiseen talousarvioerittelyyn. Kuten 4.3 kohdassa todettiin, lisäohjelmalla osallistutaan suurvuoreaktorin käytöstäpoistoa varten perustetun rahaston kerryttämiseen. Rahoitusosuus on vähintään 800 000 euroa vuodessa. Vuoden 2011 lopussa rahastossa oli 13,9 miljoonaa euroa. JRC:n Pettenin ohjelma: kartoitetut kysymykset ja toimet JRC-Pettenin ohjelmaan liittyvät epävarmuustekijät ja toimet, joihin on ryhdytty niiden lieventämiseksi, voidaan tiivistää seuraavasti: – Reaktorin tulevan sulkemisen jälkeen toimilupa on tarkoitus siirtymäkauden lopussa siirtää NRG-ryhmältä takaisin Euroopan komissiolle. On tärkeää, että kummankin osapuolen, Euroopan komission ja NRG-ryhmän, vastuut ja laitteen hyväksymisehdot toimilupaa siirrettäessä on määritelty selkeästi. – Yhteisön ja Alankomaiden hallituksen välisessä laitossopimuksessa määrätään, että Euroopan komission on palautettava laitos samaan tilaan, jossa se oli sitä luovutettaessa. Tämä tarkoittaa sitä, että nimenomaista mainintaa ei ole siitä, kumpi osapuoli ottaa vastuun purkamisesta ja alueen ennallistamisesta. JRC:n toimet: JRC jatkaa laitoksen tilanteeseen sen sulkemisen ja käytöstäpoiston yhteydessä liittyvien mahdollisten seurausten tutkimista ja määrittelyä. JRC pyrkii laatimaan osapuolten kanssa viralliset sopimukset. 5.4. JRC-Geel (Belgia) JRC-Geel on ajantasaistanut ydinlaitostensa käytöstäpoistoa koskevaa kokonaissuunnitelmaa. Suunnitelma perustuu yksityiskohtaiseen fyysiseen luettelointiin, johon sisältyy arvio suunnitelluista käytöstäpoistotoimista, tuotetun materiaalin ja jätteen määrä ja luonne sekä niiden kustannukset. Vertailumateriaalien ja -mittausten tutkimuslaitos (IRMM) on laatinut myös yleisen laitosalueen suunnitelman, jossa kuvataan tulevia kunnostus- ja rakennushankkeita. Suunnitelmaan sisältyy uuden modernin ydinalan rakennuksen rakentaminen (arvioidut investoinnit 10 miljoonaa euroa). Kyseiselle laitokselle siirretään laitosalueen vanhimman laitoksen tehtävät, ja se mahdollistaa ydinmateriaalien vertailumittaukset sekä uusimpien turvallisuusnormien mukaisten vertailumateriaalien tuottamisen. JRC-Geelin talousarvio vuosina 2014–2020 ja vuoden 2020 jälkeen Vuonna 2012 tehdyssä talousarvion ajantasaistuksessa otetaan huomioon tarkistetun käytöstäpoistosuunnitelman laskelmat. Vanhan laitoksen käytöstäpoisto on tarkoitus aloittaa vuonna 2020 sen jälkeen, kun uusi ydinlaitos on rakennettu. Vuoden 2020 jälkeiselle ajalle on varattu ylimääräinen varaus uuden ydinlaitoksen tulevaa käytöstäpoistoa varten (arvioidut käytöstäpoiston kustannukset: 3,4 miljoonaa euroa). Tämä selittää kokonaistalousarvion 8,6 prosentin kasvun 42,8 miljoonaan euroon2012. Tämä kokonaistalousarvio on paras mahdollinen arvio, eikä merkittäviä varauksia ole tehty kompensoimaan mahdollisia viivästyksiä ja tuntemattomia tekijöitä. 5.5. Kaikkien JRC:n laitosalueiden konsolidoitu talousarvio Jäljellä olevalle käytöstäpoisto- ja ydinjätehuolto-ohjelmalle on laskettu kaikkien neljän JRC:n laitosalueen kustannusarvioiden pohjalta konsolidoitu kokonaistalousarvio (ks. liite 1). Konsolidoidusta taulukosta käy ilmi, että jäljellä oleva talousarvio on 989,2 miljoonaa euroa2012. Edelliseen tiedonantoon verrattuna arvio on noussut 6 prosenttia (inflaation ylittävä nettokasvu). Kuten edellä on selitetty, kasvu johtuu lähinnä turvallisen säilytyksen kustannusten kasvusta JRC-Ispran hankkeiden viivästymisen vuoksi. Jos tarkastellaan ainoastaan kautta 2014–2020, käytettävissä oleva 212,1 miljoonan euron2012 (eli 234,3 miljoonaa euroa käypinä hintoina) budjetti on huomattavasti vuonna 2008 ennustettua pienempi. Kuten edellä todettiin, lopullinen luku voi olla tätäkin pienempi vuosien 2014–2020 monivuotista rahoituskehystä koskevien neuvottelujen tuloksesta riippuen. 5.6. Ulkopuolinen arviointi Käytöstäpoisto- ja ydinjätehuolto-ohjelman hallinnoinnissa JRC:tä neuvoo käytöstäpoisto- ja jätehuoltoasioihin erikoistunut ”riippumattomien asiantuntijoiden ryhmä”. Ryhmä koostuu eri jäsenvaltioista peräisin olevista eurooppalaisista asiantuntijoista, ja se kokoontuu kahdesti vuodessa. Ryhmään kuuluvista kolmesta kansainvälisestä asiantuntijasta koostuva tiimi teki arvioinnin huhtikuun 2011 ja huhtikuun 2012 välisenä aikana. Arvioinnin kohteena olevat JRC:n neljä laitosaluetta raportoivat tärkeimmistä saavutuksista ja ajantasaistivat ohjelman tulevaisuutta koskevia uudelleenarviointejaan. Arvioinnin perusteella asiantuntijat laativat joukon huomioita ja suosituksia. Arviointikertomuksessa todetaan seuraavaa: ”Kolme ulkopuolista asiantuntijaa käytöstäpoisto- ja jätehuoltoasioihin erikoistuneesta JRC:n riippumattomien asiantuntijoiden ryhmästä on JRC:n pyynnöstä arvioinut neljän ydinlaitosalueen käytöstäpoisto- ja jätehuolto-ohjelmaa. Arviointi koski käynnissä olevia toimia ja tulevia käytöstäpoistosuunnitelmia, ja siinä tarkasteltiin muun muassa eri hankkeiden ja talousarvioennusteiden täydellisyyttä, johdonmukaisuutta ja toteutettavuutta sekä syitä poikkeamisiin edellisissä tiedonannoissa esitetyistä arvioista. Asiantuntijat löysivät näyttöä siitä, että muutamista viivästyksistä huolimatta toimet eri laitosalueilla ovat edistyneet ja että tulevien käytöstäpoistotoimien suunnitelmat ja kustannusarviot on laadittu johdonmukaisesti, vaikka myös useita lähinnä kansainväliseen kokemukseen perustuvia parannusehdotuksia esitettiin. Asiantuntijat kiinnittivät huomiota siihen, että talousarvioluvut perustuvat monissa tapauksissa parhaaseen mahdolliseen arvioon, ja niissä on vain joitakin varauksia epävarmuustekijöiden kattamiseksi tai niitä ei ole lainkaan. Tämä koskee erityisesti pidemmällä tähtäimellä suunniteltuja hankkeita (vuoden 2020 jälkeen). Asiantuntijat panivat merkille, että Italian hallituksen kanssa oli allekirjoitettu sopimus, minkä ansiosta Ispran laitosalueen riskit vähenevät huomattavasti yhteisten aikaisemmin syntyneiden vastuiden suhteen sekä jätteen tulevan laitosalueelta poiston ja jätteen hyväksyntäkriteerien suhteen, mutta katsovat, että on ratkaisevan tärkeää, että sopimus myös pannaan täytäntöön. Asiantuntijat painivat niin ikään merkille, että Pettenin laitosalueen suurvuoreaktorin tulevaa käytöstäpoistosuunnitelmaa oli arvioitu uudelleen laajemmin ja yksityiskohtaisemmin, mutta reaktorin lopullisen sulkemisen ja sen jälkeisen käytöstä poistamisen ajankohtaa ei ole vielä vahvistettu. Asiantuntijat kehottavat ryhtymään tarvittaviin toimenpiteisiin osapuolten vastuiden selvittämiseksi ja reaktorin hyväksymisehtojen vahvistamiseksi tulevan käytöstäpoiston alussa ja lopussa. Arvioinnin yleisenä huomautuksena asiantuntijat korostavat, että on tärkeää arvioida tarkasti käytöstäpoiston aikana odotettavissa oleva jätteen määrä sekä tarkastella tarkemmin hallinnollisia ja teknisiä toimenpiteitä, jotka olisi toteutettava jätteen määrän vähentämiseksi. Näin voidaan ainakin vähentää niiden tulevan poistamisen kustannuksiin liittyviä epävarmuuksia.” Arvioinnin tulokset on otettu huomioon ajantasaistetussa suunnittelussa, joka esitettiin edellä; lieventävät tai korjaavat toimet on määritelty (kohdat 4.1–4.5). 6. Tiedottaminen JRC:n hallintoneuvostolle Hallintoneuvostolle on tiedotettu ehdotetusta JRC:n käytöstäpoisto- ja jätteenhuolto-ohjelman edistymistä koskevasta komission tiedonannosta neuvostolle ja Euroopan parlamentille. Tässä yhteydessä hallintoneuvosto: – ilmaisee täyden tukensa komission pyrkimyksille panna täytäntöön korkein mahdollinen turvallisuus- ja varmuustaso JRC:n eri ydinlaitosalueilla (Isprassa, Karlsruhessa, Pettenissä ja Geelissa) – kehottaa jäsenvaltioiden asianomaisia viranomaisia toteuttamaan kaikki tarvittavat toimenpiteet ja tekemään kaikki tarvittavat päätökset niiden toimivalta-aloilla helpottaakseen, etenkin yhteisymmärryssopimukseen liittyen, JRC:n laitosalueiden ydinlaitosten käytöstäpoistoa, joka on pitkän aikavälin prosessi mutta jota ei pitäisi viivyttää – kehottaa JRC:tä esittämään kahden vuoden välein kertomuksen käytöstäpoiston edistymisestä. 7. Päätelmät JRC:n ydinlaitosten käytöstäpoisto- ja ydinjätehuolto-ohjelmassa on edistytty huomattavasti sitten edellisen tiedonannon, joka annettiin vuonna 2009. Päähuomio kiinnitettiin JRC:n Ispran laitosalueeseen, jossa ensimmäisen suuren laitoksen käytöstäpoisto saatiin päätökseen, jäte- ja ydinmateriaalit poistettiin, useita jätteen karakterisointilaitoksia käynnistettiin sekä aloitettiin väliaikaisen varastointilaitoksen rakennustyöt. Riskien vähentämisstrategia johti useisiin parannuksiin, jotka liittyvät sisäiseen organisaatioon, sekä Euroopan atomienergiayhteisön ja Italian hallituksen 27. marraskuuta 2009 allekirjoittamaan yhteisymmärryssopimukseen Ispran laitosalueesta. JRC toteuttaa toimia vähentääkseen jäljellä olevia puutteita, jotka liittyvät lähinnä yhteisymmärryssopimuksen toteuttamisaikatauluun, JRC:n Ispran laitosalueen monimutkaisen lupamenettelyn aiheuttamiin viiveisiin, eri laitosalueilla syntyvän odotettavissa olevan jätteen määrään ja sen loppusijoittamisen kustannuksiin sekä JRC-Pettenin suurvuoreaktorin siirtoehtoihin reaktorin sulkemisen jälkeen. Ohjelman ajantasaistettuun arvioon perustuva JRC:n koko käytöstäpoisto- ja ydinjätehuolto-ohjelman kattava konsolidoitu kokonaistalousarvio vuoden 2013 jälkeiselle ajalle on 989,2 miljoonaa euroa2012. JRC:n käytöstäpoisto- ja ydinjätehuolto-ohjelman ohjauskomitea seuraa jatkuvasti käytöstäpoistostrategioita ja menokehitystä, ja myös asiantuntijat arvioivat niitä säännöllisesti. Yhteisön kehyksen perustamisesta käytetyn ydinpolttoaineen ja radioaktiivisen jätteen vastuullista ja turvallista huoltoa varten 19. heinäkuuta 2011 annetussa neuvoston direktiivissä 2011/70/Euratom jäsenvaltiot velvoitetaan laatimaan kansalliset ohjelmat, jotka kattavat niiden lainkäyttövaltaan kuuluvien käytetyn ydinpolttoaineen ja radioaktiivisen jätteen huollon jätteen syntymisestä sen loppusijoitukseen, ja ilmoittamaan ne komissiolle viimeistään vuoden 2015 elokuussa. JRC katsoo, että kansallisten ohjelmien avulla voidaan vähentää jätteen hyväksyntäkriteereihin ja kustannusarvioihin liittyviä epävarmuustekijöitä. LIITE 1: Ohjelman kustannukset ja aikataulu || JRC-Ispra || JRC-Karlsruhe || JRC-Petten || JRC-Geel || Kaikki JRC:n laitosalueet yhteensä || Vuoden 2008 arvio || Vuonna 2012 tehty ajantasaistus || Vuoden 2008 arvio || Vuonna 2012 tehty ajantasaistus || Vuoden 2008 arvio || Vuonna 2012 tehty ajantasaistus || Vuoden 2008 arvio || Vuonna 2012 tehty ajantasaistus || Vuoden 2008 arvio || Vuonna 2012 tehty ajantasaistus || Vuonna 2012 tehty ajantasaistus* Vuosi || (M€2012) || (M€2012) || (M€2012) || (M€2012) || (M€2012) || (M€2012) || (M€2012) || (M€2012) || (M€2012) || (M€2012) || (M€ nykyhinnoin) 2014 || 35,1 || 23,9 || 5,4 || 5,9 || || 0,5 || || || 40,5 || 30,3 || 31,5 2015 || 39,5 || 24,1 || 5,4 || 6,0 || 6,1 || 0,2 || || || 51,0 || 30,3 || 32,2 2016 || 34,9 || 24,5 || 5,4 || 5,8 || 6,1 || || || || 46,4 || 30,3 || 32,8 2017 || 37,2 || 25,1 || 5,4 || 5,2 || 9,1 || || || || 51,7 || 30,3 || 33,4 2018 || 27,7 || 25,3 || 5,4 || 5,0 || 9,1 || || || || 42,2 || 30,3 || 34,1 2019 || 47,5 || 25,3 || 5,4 || 5,0 || 9,1 || || || || 62,0 || 30,3 || 34,8 2020 || 57,9 || 24,7 || 4,6 || 5,0 || 9,1 || 0,2 || || 0,4 || 71,6 || 30,3 || 35,5 Vuodet 2014–2020 yhteensä || 279,8 || 172,09 || 37,0 || 37,9 || 48,06 || 0,9 || || 0,4 || 365,4 || 212,1 || 234,3 Vuoden 2020 jälkeen || 188,5 || 332,7 || 331,2 || 330,3 || 12,1 || 71,7 || 39,4 || 42,4 || 571,2 || 777,1 || Yhteensä (> 2013) || 468,3 || 505,6 || 368,2 || 368,2 || 60,7 || 72,6 || 39,4 || 42,8 || 936,6 || 989,2 || * Lopullinen hyväksytty luku voi olla alhaisempi, sillä se riippuu vuosien 2014–2020 monivuotisesta rahoituskehyksestä käytävien neuvottelujen lopputuloksesta. Ajantasaistettu tiedonanto ohjelman kustannuksista esitetään Euroopan parlamentille ja neuvostolle vuosien 2014–2020 monivuotisen rahoituskehyksen lopullisen hyväksymisen jälkeen. [1] Komission tiedonanto neuvostolle ja Euroopan parlamentille - Ydinlaitosten käytöstäpoisto ja radioaktiivisen jätteen huolto: Euratomin perustamissopimuksen nojalla toteutetuista Yhteisen tutkimuskeskuksen (YTK) toimista johtuvien ydinalan velvoitteiden hoitaminen – KOM(2008)903 lopullinen, 12.1.2009. [2] Komission tiedonanto neuvostolle ja Euroopan parlamentille - Ydinlaitosten käytöstäpoisto ja radioaktiivisen jätteen huolto: Euratomin perustamissopimuksen nojalla toteutetuista Yhteisen tutkimuskeskuksen (YTK) toimista johtuvien ydinalan velvoitteiden hoitaminen – KOM(2008)903 lopullinen, 12.1.2009. [3] Tämä tarkoittaa sitä, että suljetut laitokset pidetään turvallisessa ja varmassa tilassa niin, että laitosten vanhenemisesta ei ole haittaa ja että muutokset kansallisissa ja kansainvälisissä turvallisuussäännöissä otetaan huomioon; tämä vaihe edeltää käytöstäpoistoa.